C 132/52
EL
Επίσημη Εφημερίδα της Ευρωπαϊκής Ένωσης
14.4.2023
Τετάρτη 5 Οκτωβρίου 2022
90.
επιπλέον, παροτρύνει την ΕΕ να διασφαλίσει ότι η Γραμματεία της CITES υιοθετεί μια προσέγγιση βάσει κινδύνου για την υλοποίηση αποστολών της CITES σε χώρες με εγκαταστάσεις ενδιαφέροντος που έχουν αιχμάλωτα μεγάλα ασιατικά αιλουροειδή· 91. σημειώνει με μεγάλη ανησυχία ότι και τα πέντε είδη του γένους Panthera (τίγρη, λιοντάρι, ιαγουάρος, λεοπάρδαλη και λεοπάρδαλη του χιονιού) έχουν μη ευνοϊκή κατάσταση διατήρησης που ποικίλλει από «δυνάμει απειλούμενα» έως «απειλούμενα με εξαφάνιση», ενώ οι πληθυσμοί τους μειώνονται· 92. παροτρύνει όλα τα μέρη να απαγορεύσουν το εμπόριο, ανεξαιρέτως, των πέντε ειδών του γένους Panthera (τίγρεις, λιοντάρια, ιαγουάροι, λεοπαρδάλεις και λεοπαρδάλεις του χιονιού)· επιπλέον, καλεί τα κράτη μέλη να απαγορεύσουν την εκτροφή σε αιχμαλωσία των εν λόγω ειδών από ιδιωτικές οντότητες, που δεν είναι αδειοδοτημένοι ζωολογικοί κήποι καθώς αυτό μπορεί να συμβάλει στο παράνομο εμπόριό τους· 93. επισημαίνει ότι το νόμιμο εμπόριο ειδών που έχουν εκτραφεί σε αιχμαλωσία, όπως τίγρεων και άλλων μεγάλων αιλουροειδών, είναι εξαιρετικά καταστροφικό, καθώς δημιουργεί ζήτηση, περιπλέκει την επιβολή και παρέχει πληθώρα ευκαιριών για νομιμοποίηση παράνομων δραστηριοτήτων· 94.
ζητά τη διακοπή λειτουργίας των εκτροφείων τίγρεων και το τέλος κάθε εμπορίου τίγρεων που έχουν εκτραφεί σε αιχμαλωσία και μερών τους· 95. καλεί την Επιτροπή, τα κράτη μέλη και όλα τα μέρη της CITES να διασφαλίσουν ότι το αφρικανικό λιοντάρι περιλαμβάνεται στο προσάρτημα I για βέλτιστο καθεστώς προστασίας και καλεί για την καταπολέμηση του παράνομου εμπορίου του αφρικανικού λιονταριού, το οποίο βρίσκεται κυρίως στις ασιατικές χώρες· Ελέφαντες 96. καλεί την Επιτροπή να υποστηρίξει πλήρως και να υπερασπιστεί ενεργά τη συμπερίληψη όλων των πληθυσμών αφρικανικών ελεφάντων στο προσάρτημα Ι της CITES και να αντιτεθεί στη μεταφορά οποιωνδήποτε πληθυσμών ελεφάντων από το προσάρτημα I στο προσάρτημα II· 97. καλεί την Επιτροπή και τα κράτη μέλη να στηρίξουν τη θέσπιση ενός απλού και ενοποιημένου νομικού πλαισίου για το εμπόριο ζωντανών αφρικανικών ελεφάντων που έχουν αιχμαλωτιστεί στο φυσικό τους περιβάλλον, με το οποίο οι εξαγωγές θα περιορίζονται σε προγράμματα επιτόπιας διατήρησης ή σε ασφαλείς περιοχές στη φύση, εντός του φυσικού και ιστορικού περιβάλλοντος του είδους στην Αφρική· 98.
τονίζει τη θέση των θιγόμενων χωρών όσον αφορά τον αφρικανικό ελέφαντα που ανήκουν τον Συνασπισμό για τους Ελέφαντες της Αφρικής και της Επιτροπής Επιβίωσης Ειδών της IUCN — Ομάδας Εμπειρογνώμων για τον αφρικανικό ελέφαντα, που δεν υποστηρίζουν την απομάκρυνση των αφρικανικών ελεφάντων από το φυσικό τους περιβάλλον για οποιαδήποτε χρήση σε αιχμαλωσία· 99. παροτρύνει την ΕΕ να τονίσει τη συνεχιζόμενη ανεπαρκή εφαρμογή όλων των διατάξεων των αποφάσεων 18.226 και 18.227 της CITES και να ενθαρρύνει όλα τα μέρη να αντιμετωπίσουν τις διατάξεις αυτές πλήρως, ενώ έχει επίγνωση των δεσμεύσεων από αρκετές θιγόμενες χώρες ασιατικού ελέφαντα για εφαρμογή πιο ασφαλών συστημάτων καταχώρισης, επισήμανσης και εντοπισμού των ζωντανών ασιατικών ελεφάντων· 100. παροτρύνει να κλείσουν επειγόντως όλες οι εναπομείνασες νόμιμες εγχώριες αγορές ελεφαντόδοντου, όπως η αγορά της Ιαπωνίας, και καλεί την ΕΕ και όλα τα μέρη να αντιτίθενται σε προτάσεις με τις οποίες ζητείται άρση περιορισμών από το εμπόριο του ελεφαντόδοντου· 101. καλεί την Επιτροπή και τα κράτη μέλη να ζητήσουν αυξημένη διαφάνεια και βελτιωμένη διαχείριση των αποθεμάτων ελεφαντόδοντου και ενθαρρύνει την καταστροφή τους· 102. καλεί την ΕΕ να ακολουθήσει την πρότασή του στην 74η συνεδρίαση της μόνιμης επιτροπής της CITES και να διασφαλίσει ότι στις εκθέσεις του συστήματος πληροφοριών για το εμπόριο ελεφάντων (ETIS), συμπεριλαμβανομένης της έκθεσης που θα υποβληθεί στη ΔΣΜ19, θα συμπεριληφθεί ανάλυση των κατασχέσεων ελεφαντόδοντου για κάθε συμβαλλόμενο μέρος που διαθέτει νόμιμες εγχώριες αγορές για εμπόριο ελεφαντόδοντου, και να ζητήσει από τη Γραμματεία της CITES να χρησιμοποιήσει πληροφορίες που έχουν συγκεντρωθεί μέσω της παρακολούθησης της παράνομης θήρας ελεφάντων (MIKE), του ETIS και της διαδικασίας του εθνικού σχεδίου δράσης για το ελεφαντόδοντο, για να εξετάσει διεξοδικά πού είναι πιθανόν να βρίσκονται τα μεγαλύτερα αδήλωτα αποθέματα· 103. παροτρύνει την ΕΕ και τα κράτη μέλη της να στηρίξουν την πρόταση επανεξέτασης της διαδικασίας του εθνικού σχεδίου δράσης για το ελεφαντόδοντο (NIAP), ώστε να διασφαλιστεί ότι το σχέδιο δράσης εξακολουθεί να είναι κατάλληλο για τον επιδιωκόμενο σκοπό, και ζητά περαιτέρω προσπάθειες από τα ενδιαφερόμενα συμβαλλόμενα μέρη στο πλαίσιο της διαδικασίας NIAP για τα αποθέματα ελεφαντόδοντου·